الصفحه دى يتيمه, حاول تضيفلها لينك فى صفحات تانيه متعلقه بيها. ماتا هارى (Mata Hari) (7 اغسطس 1876 - 15 اكتوبر 1917) رقاصة وجاسوسة هولندية ، اسمها الحقيقى مارجريتا جيرترويدا زيللى (Margaretha Geertruida Zelle) . اتولدت ماتا هارى يوم 7 اغسطس 1876 فى مدينة ليوواردن فى نيديرلاند . وفى سنة 1895 اتجوزت الظابط الهولندى رودولف جون ماكلويد (Rudolf John MacLeod) وسافرت معاه لاندونيسيا ونتيجة إهمال جوزها ليها وموت ابنها وهو عنده سنتين اتعلمت ماتا هارى الرقص الشرقى وبقت رقاصة معروفة على مستوى اندونيسيا كلها ، وكمان حفظت طريقة الست الشرقية فى عرض مفاتنها وساعدها الرقص على كده . بعدما رجعت ماتا هارى مع جوزها لنيديرلاند سابت بنتها معاه وسافرت لباريس عاصمة فرنسا سنة 1903 بإسم الليدى ماكلويد وماعرفتش تشتغل هناك رقاصة ، فاضطرت أنها تمارس الجنس مع اى حد يدفعلها . بعد كده انتحلت شخصية اميرة اسيوية وسمت نفسها ماتا هارى (Mata Hari) ومعناه باللغة الماليزية (عين النهار) وفضل الاسم ده معاها لآخر حياتها لدرجة أنه ماكانش حد يعرف لها اسم غيره . ولما قامت الحرب العالميه الأولى سنة 1914 كانت ماتا هارى رجعت لبلدها نيديرلاند وكانت عاطلة ومفلسة ، وقابلت بعد كده القنصل الألمانى اللى أقنعها أنها ترجع لباريس وتشتغل مع الألمان ضد الفرنسيين فوافقت هى على طول بدون تفكير فى خطورة اللى ناوية تعمله وكان الاسم الكودى بتاعها (H-21) .